De par le Roy. Chiers et bien amez: vous avez peu veoir et savoir comme en l’hyver passé aucuns cuidèrent troubler nostre royaume en esmouvant principalement nostre trez cher et trez sage frère et cousin le duc d’Orléans à ce faire, lequel toutevoyes cognoissant les trez grands inconvéniens qui s’en pourroient ensuivre, s’envoya excuser devers nous par plusieurs fois, et depuis y vint en sa personne, par quoy aussi et pour l’affection que lui avons toujours portée avions mis en oubly touschant sa personne, ce que à nostre trez grand desplaisir avoit esté dit, fait et escrit pour lors, confiant que si dangereuses entreprises ne se pratiqueroient plus en notre royaume. Mais néantmoins notredit frère et cousin, à l’appétit de qui que ce soit, a puis n’a guerre receuilly ung grand nombre de gens de guerre vivant sur notre peuple, lesquels avecque luy et autres se sont retirez et mis ès ville de Blois et Baugency, et pour mandemens et commandemens qui leur ont esté faits de par nous ne se veullent despartir, ne se retirer en leurs maisons, dont nous n’avons cause d’estre contens; car s’ils aymoient le prouffit de nous et de nostre royaume ils tiendroient autres termes et se départiroient des foules, entreprises et perturbations qu’ils donnent à nostredit royaume, soubz umbre de plusieurs paroles controvées par lesquelles ils se parf.... justifier le trez grand mal qu’ils font. Et pour ce que de pis en pis ils persévèrent en leur propos, nous sommes delibérez y donner prompt provisions et et procéder à l’encontre d’eulx, en manière que le désordre et la pillerye cessent, et notre peuple soit delivré d’appréhension, et que la force et autorité nous en demeure; dont vous advertissons à ce que comme bons et loyaulx subjetz vous entendez et assistez à nous de tout vostre pouvoir, ainsi que avez accoustumé, sans vous arrester ne prester oreilles à leurs mauvaises intentions, et mesmement à ce qu’ils dient que nous avons demandé aux gens de nostre royaume et mis sur nostre peuple en cette année présente une grande somme de deniers. Car comme nous avons fait dire et déclarer nous sommes trez desplaisans dont il fallu par nécessité que nous feissions demander ladite somme, ce que avons esté contraints de faire pour pouvoir fournir et remédier au grant désordre et aux restes excessives ou ceulx qui de présent conduisent cette assemblée et rebellion nous avoient mis et laissé en l’année que nous veinsmes à la couronne, comme le tout peut estre à chacun notoitoire, et à quoy ne pouvons aultrement pourveoir; et pour savoir se quelque bon remède si pouvoit trouver et rabiller la faute qui par avant y avoit esté par eulx faite, nous, estant dernièrement à Gyen avant que feissions besogner au fait de nos finances, leur envoyames le sieur du Bouchage et autres nos financiers et gens de nos dites finances avecque les estats et charges estant sur icelles pour les prier que ils vinssent devers nous ou qu’ils advisassent quel remède nous y pourrions donner, mais oncques n’y vinrent ne vouloient agir ne regarder cesdits états, ne sur ce aucun conseil ou advis nous donner. De toutes lesquelles choses cy-devant escriptes, nous vous avons bien voulu advertir, afin que sçachez et soyez informez de la vérité. Au surplus nous vous enjoignons, ensemble nous vous mandons, commandons expressement que ne recevez d’eulx aucunes lettres, articles ou remontrances quelconques par escript ou de bouche, mais se aucunes lettres vous étoient portées de leur parties nous envoyrez à toute diligence, ainsi que aultrefois avez fait en détenant prisonnier tous ceulx qui les porteront, et d’iceulx ne faites délivrance sans notre expresse commandement. En vous mandant en oultre faire bonne et sure garde de vostre ville pour nous, et que n’y receviez ni laissiez entrer ne converser aucunes gens de guerre non ayant sur ce charge expresse de nous, et que de ce il vous appartient par lettres-clauses et mandemens par nous signé de nostre main, et de l’un de nos sécretaires, et nous y servez comme en vous avons nostre confiance et en manière que inconvénient n’en adviegne, et qu’il n’y ait point de faute. Donné à Orléans le dernier jour d’aoust. Charles. Et plus bas, Parent.